DA Den Europæiske Unions Tidende C 113/72

Sag anlagt den 3. marts 2010 — Portugal mod Kommissionen

(Sag T-111/10)

2010/C 113/106

Processprog: portugisisk

Parter

Sagsøger: Den Portugisiske Republik (ved advogados N. Mimoso Ruiz og P. Moura Pinheiro, samt L. Inez Fernandes, som befuldmægtiget)

Sagsøgt: Europa-Kommissionen

Sagsøgerens påstande

Den 3. marts 2010 har Den Portugisiske Republik indbragt Europa-Kommissionen for Retten i henhold til artikel 263 TEUF med påstand om annullation af Kommissionens beslutning K(2009) 10624 af 21. december 2009 om nedsættelse af den støtte, der var tildelt fra Den Europæiske Fond for Regionaludvikling til det operationelle program »Modernisering af det økonomiske grundlag« CCI: 1994 PT 16 1 PO 004 (tidl. EFRU ref 94.12.09.004), for så vidt den vedrører finansieringen af Fundo de Investimento Imobiliário Fechado Turístico (en lukket turistejendomsinvesteringsfond, herefter FIIT).

Søgsmålsgrunde og væsentligste argumenter

En ejendomsinvesteringsfond, som myndighederne har oprettet efter Europa-Kommissionens godkendelse af fællesskabsstøtterammen (EFSR II) for strukturfondenes interventioner i regioner omfattet af mål 1 for perioden fra 1. januar 1994 til 31. december 1999, er egnet til forfølgelse af målsætningerne for Den Europæiske Fond for Regionaludvikling (EFRU).

Forordning (EØF) nr. 4254/88, som ændret ved forordning (EØF) nr. 2083/93, om gennemførelsesbestemmelser til forordning (EØF) nr. 2052/88 for så vidt angår EFRU’s interventionsområde (1) bestemmer, at denne fond deltager i udviklingen af regionernes interne potentiel gennem foranstaltninger, der forbedrer små og mellemstore virksomheders adgang til kapitalmarkederne. En ejendomsinvesteringsfond er på samme måde som tildelingen af garantier og erhvervelse af kapitalandele aktiviteter, der er nævnt som eksempler i forordning (EØF) nr. 2083/93, et finansieringsinstrument, der kan fremme og udvikle små og mellemstore virksomheders aktiviteter.

FIIT har navnlig til opgave at finansiere små og mellemstore virksomheder, som virker i turistsektoren i Portugal, som generelt besidder betydelige ejendomsaktiver, og som har vanskeligheder med at få adgang til tilgængelige finansieringsmuligheder på markedet.

FIIT’s aktiviteter i den pågældende periode bidrog til at støtte udviklingen og moderniseringen af tilbud til turister i Portugal ved at opkøbe turistetablissementer og herefter leje dem ud til små og mellemstore virksomheder.

FIIT’s handlinger er i snæver overensstemmelse med Kommissionens beslutning K(94) 464 om godkendelse af det operationelle program »Modernisering af det økonomiske grundlag« og underprogram nr. 4 »Turisme og kulturarv« som led i EFSR II. Denne beslutning foreskrev oprettelsen af en turistinvesteringsfond, hvis væsentligste handleområder navnlig omfattede økonomisk sanering, modernisering og ændring af størrelserne af hotellerne.

Europa-Kommissionen har tilsidesat retten til forsvar, idet den alene i den anfægtede beslutning har stillet spørgsmålet om den påståede manglende godtgørelse af svækkelse af markedet ved finansieringen af små og mellemstore virksomheder støttet af FIIT, og idet den har kritiseret de nationale myndigheder for, at de angiveligt ikke havde analyseret disse virksomheders økonomiske bæredygtighed på passende vis ved blot passivt at genfinansiere dem.

Den anfægtede beslutning har tilsidesat princippet om beskyttelse af den berettigede forventning ved at fastslå, at FIIT-projektet ikke var berettiget til medfinansiering fra EFRU, eftersom Europa-Kommissionen under opfølgningen af programmet handlede således, at der i [repræsentanterne for] de portugisiske myndigheders opfattelse skabtes en sikker og berettiget overbevisning om, at finansieringen af FIIT ikke ville blive draget i tvivl, så meget desto mere som de fællesskabsretlige rammer, der på dette tidspunkt ikke var helt klare hvad angår dets manglende berettigelse, ikke gav mulighed for at fastslå et åbenbart urigtigt skøn hvad angår dette økonomiske instruments lovlighed.

(1) Rådets forordning (EØF) nr. 2083/93 af 20.7.1993 om ændring af forordning (EØF) nr. 4254/88 om gennemførelsesbestemmelser til forordning (EØF) nr. 2052/88 for så vidt angår Den Europæiske Fond for Regionaludvikling (EFT L 193, s. 34).